Da Tine Maj Lilleskov Nielsens mand kommer ind i huset igen, kommer han i tanke om, at havedøren stadig stod åben, og at parrets toårige datter gik rundt i huset.

- Han lukker havedøren med det samme. Allerede der var ræven hoppet over vores hegn og var inde i haven igen, siger Tine Maj Lilleskov Nielsen.

Af den grund vil parret ikke længere lade deres datter være ude i sandkassen.

- Utrygheden følger med, når man har en toårig. Jeg ved godt, at der er ikke nogen kendte tilfælde, hvor en ræv har taget et barn, men adfærden hos denne ræv er så pågående. Den er ikke bange for mennesker, og den er ikke bange for at komme tæt på, siger Tine Maj Lilleskov Nielsen.

Flere angreb i området

Det er ikke første gang, ræven har dræbt en hund i den østlige del af Holbæk.

I december var det Cecilie Bruun Sørensens dværgpinscher, Laura, der blev taget af en ræv, der kom ind i haven og stak af med hunden i munden.

- Vi havde lukket vores hund ud i haven for at tisse, men den begyndte at gø rigtig meget. Vi løb alle sammen derud, og jeg når at se bagenden af en tyk, rød hale, siger Cecilie Bruun Sørensen.

Naboen løb med ud for at jagte ræven væk og fandt den på en sti i området, hvor han formåede at vifte den væk.